Adèle Rigaud

**Adèle Marie Raymonde Rigaud** (☆ 23 di aprel 1924 na Kòrsou - † 22 di mart 1967 na Otrobanda) tabata un feminista, aktivista i polítiko kurasoleño. E tabata un di e feministanan pionero di Kòrsou i a hunga un papel prominente pa ku introdukshon di derechi di voto general pa hende muhé na Antias Hulandes

## Biografia
Adèle Rigaud a nase na Kòrsou na 1924 komo un di e seis yu di Quintus Leopold Rigaud i Jeannette Carolina Peiliker. Su tata tabata maestro di skol i despues griffier di Korte di Hustisia. Tres di su ruman ta skoge, meskos kune, pa drenta arena polítiko. Tabata trata di dos ruman muhé, Rose Heitkönig-Rigaud i Renée Hendrikse-Rigaud, i un ruman hòmber, Siegfried Rigaud.

Adèle Rigaud a optené na 1939 su MULO-diploma na St. Martinusgesticht. Entre  1940 i 1961 e tabata ámtenar na Landsradio- en Telefoondienst, promé komo "tijdelijk schrijver" i despues den rango di klerk promé klase. Den su tempu liber e tabata enbolbí ku e asosiashon deportivo Villa Maria, ku tabata organisá aktividatnan pa hubentut.

### Aktivismo polítiko
Apesar di un karera profeshonal humilde Adèle Rigaud tabata den polítika un talento eksepshonal ku energia sin presedente. Na  Kòrsou, e tabata un di e promé muhénan públikamente enbolbí ku polítika i e promé muhé pa sinta den direktiva di un partido polítiko. Na inisio di aña 1948 e tabata kofundadó di Partido Katóliko di Pueblo (KVP), partido ku (huntu ku Partido Nashonal di Pueblo) a sali foi di e kiebro den Partido Katóliko Kòrsou (CKP) i ku despues di 1960 a sigui bou di e nòmber di Partido Konstruktivo di Pueblo. Dia 18 di aprel 1948 el a lanta e ala femenino di e partido "*Luchadonan pa Derecho di Voto pa hende muhé*" i a bira su presidente i vosero.

Rigaud tabata milita pa e konsiensia polítiko i partisipashon di e muhé antiano i a presentá su mes komo lider di e lucha pa e derecho di voto aktivo pa hende muhé. Na Antias Hulandes, ne tempu ei konosí komo Kòrsou i Dependensianan, tabata eksistí pa hende hòmber for di 1936 un derecho di voto aktivo i pasivo ku tabata limitá, mientras pa hende muhé tabatin solamente un derecho di voto pasivo tambe limitá. Ku empeño di e damanan di KVP, Rigaud a tuma akshon ku despues tambe a haña sosten di e grupo di muhénan "Damanan di Djárason" di NVP. A kuminsá kolekta firma porta-pa-porta pa manda pa promé minister Beel na Den Haag ku e petishon pa konsedé hende muhé e derecho di voto. Den kuater dia a kolektá firma di 1013 persona for di tur klase sosial di sosiedat di Kòrsou. Na Hulanda, unda hende muhé a haya derecho di voto na 1919, e petishon a hasi impakto riba e parlamentario Corry Tendeloo, kende a defendé e introdukshon di derecho di voto tantu den Tweede Kamer komo den Eerste Kamer. El a deklará ku diferensia di trato entre un siudadano hende hòmber i un siudadano hende muhé ta en pugna ku e Karta di Nashonnan Uni, spesialmente artíkulo 73 ku ta regarda teritorionan sin gobièrnu propio. E introdukshon di e derecho di voto pa hende muhé na 1948 tabata un punto importante den e movementu di emansipashon di hende muhé na Kòrsou. E ta rekonosí komo un di e 50 temanan históriko den e kanon di pais Kòrsou.

Despues ku e derechi di voto pa hende muhé a bira un echo, Rigaud a instalá komishonnan di hende muhé na nivel di bario i parokia den preparashon pa e elekshonnan di parlamento di Antias Hulandes di 17 di mart 1949. Di e 37.688 votadó na Kòrsou 19.601 tabata muhé i 18.087 hòmber. E komishonnan a organisá reunionnan di hende muhé rònt e isla ku oradornan, ku a yama nan mes "dames propaganda" di KVP, pa atrae atenshon riba e importansia di e derechi di voto resien atkerí i pa invitá hende muhé pa hasi uso di esaki. Den bista di e hopi trabou i su dedikashon na aktivismo, Rigaud no a presentá su mes komo kandidato pa e elekshon di 1949. 

Na elekshonnan 1950, Rigaud a aparesé na puesto no. 6 riba e lista di KVP. Na ougùstùs 1954, na edat di 30 aña, el a bira miembro di parlamento di Antia Hulandes komo susesor di Elias Morkos, kende a entrega su asiento pa motibu di su nombramentu komo diputado. Na elekshonnan di 15 di novèmber 1954 e no a risibí sufisiente voto personal pa mantené su asiento den parlamento. Pareu ku e protestanan na Aruba na 1951 kontra binimentu di un bordel na e isla, Rigaud a liderá akshonnan di protesta kontra e establesementu di prostitushon Campo Alegre na Kòrsou, kaminda muhénan for di otro pais tabata traha.

Rigaud a bira malu, desapuntá i depresivo na final di su bida. El a fayesé na edat di 42 aña den Sint-Elisabeth Hospital na Otrobanda, Willemstad.

## Kolekshon Rigaud
Despues di fayesimentu di su ruman, Siegfried Rigaud a duna e archivo privá di Adèle Rigaud, konosí komo Kolekshon S.W. Rigaud, na Archivo Nashonal Kòrsou. Komo notulista di KVP e tabatin dokumento i artíkulonan di prensa i e presentashonnan di e muhénan militante. Ademas di notulashon di reunionnan atministrativo, di e 'ala femenino' i di e bario durante e periodo di 1949 te 1951 e kolekshon ta konsistí di dokumentonan relashoná ku e petishon pa e derechi di voto di hende muhé; korespondensia tokante e dialogo sosial ront di e akshonnan kontra prostitushon i un entrevista ku su persona den Beurs- en Nieuwsberichten di 1951. Na 1999 Archivo Nashonal Kòrsou a organisá, bou direkshon di Jeanne Henriquez, un eksposishon dediká na Adèle Rigaud.
  
## Literatura
* Groenewoud, Margo, *Women’s mobilization in the Dutch Antilles (Curaçao and Aruba, 1946-1993)*, Clio: Women, Gender, History, Volume 50, issue 2, June 2019, pag. 63-85.
* Henriquez, Jeanne, *Kòrsou su muhénan pionero*, Archivo Nashonal Kòrsou (2002), pag. 186-189.